RESOLUCIÓN do 1 de abril de 2004 pola que se prorrogan ata o 31 de decembro de 2004 as condicións vixentes no convenio entre o Instituto Galego de Promoción Económica (Igape), a Compañía Española de Reafianzamiento, S.A. (CERSA), as sociedades de garantía recíproca de Galicia (Afigal e Sogarpo) e as entidades financeiras adheridas para a habilitación dunha liña de financiamento de microcréditos na Comunidade Autónoma de Galicia.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 13/04/2004

En marzo de 2003, entre as medidas de apoio para contribuír a paliar os efectos do accidente do petroleiro Prestige e no marco do Plan de Dinamización Económica de Galicia, o Igape acordou, entre outras medidas, reducir excepcionalmente o tipo de xuro aplicable ás solicitudes de microcréditos presentadas polas microempresas galegas ao abeiro do convenio citado que se presentasen no prazo dun ano. Esta reducción consistiu en substituír o tipo de xuro anual do 4,75%, por un tipo cero para solicitudes de microempresas domiciliadas na Costa da Morte, e por un tipo do 2,5% para microempresas domiciliadas no resto de Galicia. Próxima a finalización do citado período, e considerando, por unha banda, a favorable acollida pola microempresa galega deste instrumento de financiamento dos seus investimentos e, por outra, a evolución dos tipos de xuro, considérase oportuno manter as citadas condicións ata a fin da vixencia do convenio, que está fixado no 31 de decembro de 2004. Así mesmo, a
contribución do Igape ao fortalecemento das sociedades de garantía recíproca galegas, mediante contribucións ao seu fondo de provisións técnicas en función dos microcréditos avalados por estas, que foi aprobada ao mesmo tempo que a redución de tipos de xuro, mostrou un certo efecto de mellora na capacidade destas sociedades para a asunción de riscos e, en conse
cuencia, na súa capacidade de facilitar o acceso ás fontes de financiamento ás microempresas galegas. Por este motivo enténdese oportuno tamén estender estas contribucións ata a finalización do prazo de vixencia do convenio.
Por todo o anterior, e de conformidade coas facultades que teño conferidas,
DISPOÑO:
Único.-Publicar a prórroga e as correspondentes dotacións orzamentarias do convenio entre o Instituto Galego de Promoción Económica (Igape), a Compañía Española de Reafianzamiento, S.A. (CERSA), as sociedades de garantía recíproca de Galicia e as entidades financeiras adheridas para a habilitación dunha liña de financiamento de microcréditos na Comunidade Autónoma de Galicia, acordadas polo Consello de Dirección do Igape na súa reunión do 1 de abril de 2004:
1. Prórrogase, ata o 31 de decembro de 2004 inclusive, a vixencia da disposición transitoria engadida mediante addenda do 21 de marzo de 2003 ao convenio de colaboración entre o Instituto Galego de Promoción Económica, a Compañía Española de Reafianzamiento, S.A., as sociedades de garantía recíproca de Galicia (Afigal e Sogarpo) e as entidades financeiras adheridas para a habilitación dunha liña de financiamento específico de microcréditos na Comunidade Autónoma de Galicia. Esta prórroga terá eficacia desde o 1 de abril de 2004.
2. As dotacións orzamentarias para facer fronte aos compromisos derivados da prórroga de condicións no exercicio 2004 son as seguintes:
02.01.16/01/02-2.340.039 euros
02.01.16/01/03-1.379.000 euros
Santiago de Compostela, 1 de abril de 2004.
Margarita Rodríguez Rama
Directora xeral do Instituto Galego de Promoción
Económica